Narodil sa v roku 1974 v Bratislave. Absolvoval štúdium spevu (bas) na Konzervatóriu v Bratislave v triede prof. Alžbety Bukoweczkej s titulom Najlepší absolvent roka 1997 a štúdium operného a koncertného spevu na Vysokej škole múzických umení v Bratislave v triede prof. Petra Mikuláša (1997 – 2002). Svoje štúdiá si doplnil na viedenskom konzervatóriu u prof. Manfreda Equiluza. Profesionálnym operným debutom Jaroslava Pehala bolo účinkovanie v mníchovskom Residenztheater v opere Henryho Purcella "The Fairy Queen" v roku 2002. V rámci festivalu Isny Oper 2003 (Nemecko) účinkoval ako kráľ René v Čajkovského opere Jolanta a Simone v Pucciniho jednoaktovke Gianni Schicchi a predstavil sa tu aj ako Pistola vo Verdiho komickej opere Falstaff (2004). V rokoch 2005 – 2010 Jaroslav Pehal intenzívne sólisticky spolupracoval so súborom starej hudby Musica Aeterna. Okrem bohatej koncertnej činnosti z tejto spolupráce vzišlo aj niekoľko CD nahrávok (Tůma, Brossman, Händel, Zimmermann). Od sezóny 2011/2012 je Jaroslav Pehal členom Viedenskej štátnej opery, kde okrem zboru pravidelne spieva aj menšie sólové postavy. Ako člen Konzertvereinigung Wiener Staatsopernchor pravidelne spoluúčinkuje na prominentnom Salzburskom festivale. Popri opernej činnosti sa Jaroslav Pehal venuje pravidelne aj interpretácii piesní svetových i slovenských skladateľov. Je aj členom mužského speváckeho okteta Danubius Octet Singers pod vedením dirigenta Daniela Simandla, s ktorým absolvoval rad koncertných vystúpení na domácich i zahraničných festivaloch.